DECIZIA COMISIEI
din 2 martie 2007
privind abrogarea Deciziei 2006/694/CE de interzicere a introducerii pe piață a cașului fabricat într-o lăptărie din Regatul Unit
[notificată cu numărul C(2007) 639]
(Text cu relevanță pentru SEE)
(2007/148/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (a),
întrucât:
(1)
Pe parcursul unor misiuni de inspecție efectuate de către Oficiul Alimentar și Veterinar (OAV) în Regatul Unit în anul 2006 s-a constatat, în repetate rânduri, că laptele crud care nu îndeplinea cerințele de igienă era introdus pe piață și expediat unei unități alimentare autorizate, care prepara produse lactate destinate consumului uman. De la prima inspecție la fața locului, Comisia a informat în repetate rânduri autoritățile din Regatul Unit cu privire la preocuparea sa față de riscurile pentru sănătatea umană pe care le prezintă practica în cauză și a discutat cu acestea, cu mai multe ocazii, problemele de ordin tehnic legate de evaluarea situației.
(2)
Având în vedere gravitatea situației, nerespectarea de către autoritățile din Regatul Unit a obligațiilor de control ce le revin și luând în considerare prezența produsului în mai multe state membre, Comisia a considerat, prin urmare, că riscul nu poate fi eliminat în mod satisfăcător decât prin adoptarea de măsuri la nivel comunitar, inclusiv interzicerea introducerii pe piață a respectivelor produse.
(3)
În consecință, Decizia 2006/694/CE a Comisiei (2) de stabilire a unor măsuri de urgență pentru a gestiona riscul imediat și grav pentru sănătatea umană pe care îl constituie prezența pe piața comunitară a produselor provenite de la Bowland Dairy Products Limited situată la Fulshaw Hoad Farm, Barrowford, Lancashire BB9 6RA („Bowland”) a fost adoptată la data de 13 octombrie 2006.
(4)
S-a prevăzut ca măsurile introduse de prezenta decizie să fie revizuite de îndată ce vor fi disponibile noi informații care să demonstreze că nu mai există nici un risc pentru sănătatea oamenilor, în special pe baza măsurilor luate de autoritățile din Regatul Unit.
(5)
Prin scrisorile din 25 și 30 ianuarie 2007, autoritățile din Regatul Unit au trimis Comisiei dovezi satisfăcătoare, arătând că toate produsele neconforme au fost eliminate în conformitate cu Regulamentul nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (3) și că unitatea Bowland a fost evacuată, curățată și dezinfectată. În plus, autoritățile din Regatul Unit s-au angajat să garanteze că producția viitoare la Bowland îndeplinește standardele impuse de legislația comunitară.
(6)
Comisia a primit, de asemenea, garanții de la alte state membre că în conformitate cu legislația comunitară cașul produs de Bowland și depozitat încă pe teritoriul lor a fost eliminat.
(7)
Prin urmare, Decizia 2006/694/CE trebuie abrogată.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2006/694/CE se abrogă.
Articolul 2
Prezenta decizie se adresează statelor membre.
Adoptată la Bruxelles, 2 martie 2007.